Kuċċard, spanjuletti, ħuttaf u falkuni, kienu fost l-għasafar li l-isqof Awżiljarju Monsinjur Charles Scicluna osserva fil-ftit ħin li qatta’ mal-membri tal-BirdLife fil-Buskett. Fl-isfond tal-Palazz Verdala, l-Isqof Awżiljarju Charles Scicluna ra mill-viċin qtajja’ ta’ kuċċard, spanjuletti, ħuttaf u falkuni. Huwa kien mistieden mill-Birdlife li bħalissa qed torganizza r-Raptor Camp fil-Buskett biex tkun osservata l-passa tal-għasafar. Mons. Scicluna fisser din l-esperjenza bħala waħda straordinarja għax qal li “tara oġġett ħaj li ġej mill-Iskandinavja li sejjer l-Afrika u jpassi Malta u l-ferħ tiegħi huwa li rajthom u se jibqgħu sejrin fit-triq tagħhom u għalhekk nawgura anke min għandu delizzju jimxi skont il-liġi għal ġid komuni”. L-Isqof Scicluna żied iħeġġeġ lill-pubbliku biex japprezza n-natura kif ħalaqha Alla u li jobdi l-liġijiet.